กนง.คงดอกเบี้ยไว้ที่1.5%
กนง.มีมติเอกฉันท์คงดอกเบี้ยไว้ที่ 1.5% เพื่อรอดูผลของมาตรการกระตุ้นภาครัฐ ขณะที่เศรษฐกิจมีสัญญาณฟื้นตัวดีขึ้น
4 พ.ย. 2558

กนง.มีมติเอกฉันท์คงดอกเบี้ยไว้ที่ 1.5% เพื่อรอดูผลของมาตรการกระตุ้นภาครัฐ ขณะที่เศรษฐกิจมีสัญญาณฟื้นตัวดีขึ้น
นายจาตุรงค์ จันทรังษ์ เลขานุการ คณะกรรมการนโยบายการเงิน (กนง.)เปิดเผยว่า ที่ประชุมกนง.มีมติเอกฉันท์ให้คงดอกเบี้ยนโยบายไว้ที่ 1.5%เนื่องจากเห็นว่าเศรษฐกิจในไตรมาส 3ที่ผ่านมามีแนวโน้มฟื้นตัวได้อย่างช้าๆใกล้เคียงกับที่ประเมินไว้โดยอุปสงค์หรือความต้องการจับจ่ายในประเทศปรับดีขึ้นเล็กน้อยตามการใช้จ่ายสินค้าในหมวดสินค้าไม่คงทนและการลงในบางสาขาธุรกิจบวกกับกนง.ต้องการรอดูผลของมาตรการภาครัฐที่ทยอยออกมากระตุ้นเศรษฐกิจก่อน
“เศรษฐกิจช่วงนี้มีปัจจัยบวกจากมาตรการภาครัฐที่ทยอยออกมาซึ่งน่าจะส่งผลดีต่อเศรษฐกิจในปีหน้า แต่ก็ต้องรอดูผลของมาตาการก่อนทั้งรายละเอียดโครงการและเม็ดเงินก่อนจะประเมินทิศทางการดำเนินนโยบายดอกเบี้ยที่เหมาะสมต่อไปในครั้งหน้าในเดือนธ.ค.นี้รวมถึงประเมินผลที่จะมีต่อการเติบโตทางเศรษฐกิจในระยะต่อไป”นายจาตุรงค์กล่าว
ทั้งนี้ แม้เศรษฐกิจในประเทศจะมีปัจจัยบวกที่มาหนุนการเติบโตแต่เศรษฐกิจไทยยังมีปัจจัยเสี่ยงจากภาวะเศรษฐกิจโลกโดยเฉพาะเศรษฐกิจจีนและเศรษฐกิจเอเชียที่ชะลอลง